Hvað ef minningar okkar um bernskuna væru í raun falskar ? Að við ættum ekki í reynd þær minningar sem við teljum okkur eiga ? Að líf okkar hefði í raun verið lifað annars staðar , í öðru landi , með öðru fólki ? Í bókinni Ef ég hefði verið … segir Nina Zurier ævisögu sína eins og hún hefði getað verið . Ef Nina hefði ekki alist upp í miðvesturríkjum Bandaríkjanna , heldur í Reykjavík . Að á unglingsárum sínum hefði hún þvælst um Ísland og tekið þátt í því sem aðrir tóku þátt í á árunum 1950 til 1970 , hvort heldur það voru kappreiðar Fáks , vinna við skólagarðana í Laugardal eða fótboltaleikur í Vestmannaeyjum . Hvað ef ? Til að skapa sér nýja ævisögu notar Nina efni frá Ljósmyndasafni Reykjavíkur , tekið af ýmsum ljósmyndurum á Íslandi á sjötta og sjöunda áratug tuttugustu aldar . Myndirnar lýsa daglegu lífi á Íslandi eftirstríðsáranna og valið byggir á sýn höfundar á hvernig ævi hennar hefði getað verið . Minning hennar , hin falska en þó um leið sanna minning um líf sem hún veit að hún þó lifði aldrei , er sýnd með samspili hinnar upprunalegu myndar og brots úr henni sem sýnir smáatriði úr myndinni sem raunveruleika draumsins . Úr verður saga í myndum sem í senn er óraunveruleg ævisaga og saga Íslands , svipmynda af horfnum heimi . Bókin er unnin í tengslum við sýningu í Ljósmyndasafn Reykjavíkur sem var opnuð í október 2015 .